LT Europos Sąjungos oficialusis leidinys L 272/2

KOMISIJOS REGLAMENTAS (ES) 2016/1776

2016 m. spalio 6 d.

kuriuo dėl sukralozės (E 955) naudojimo kaip aromato ir skonio stipriklio kramtomojoje gumoje, į kurią pridėta cukrų arba poliolių, iš dalies keičiamas Europos Parlamento ir Tarybos reglamento (EB) Nr. 1333/2008 II priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,

kadangi:

(1) Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;

(2) pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus prašymą;

(3) 2015 m. sausio 19 d. buvo pateiktas prašymas dėl leidimo kramtomojoje gumoje, į kurią pridėta cukrų arba poliolių, naudoti sukralozę (E 955) kaip aromato ir skonio stipriklį. Apie prašymą vėliau pranešta valstybėms narėms pagal Reglamento (EB) Nr. 1331/2008 4 straipsnį;

(4) 2000 m. Europos Sąjungos Maisto mokslinis komitetas įvertino sukralozę ir nustatė jos leidžiamą paros dozę (LPD) – 15 mg/kg kūno masės per dieną (3);

(5) naudojant sukralozę (E 955) kaip aromato ir skonio stipriklį kramtomojoje gumoje, į kurią pridėta cukrų arba poliolių, padidinamas bendras kramtomosios gumos aromato ir skonio intensyvumas ir, palyginti su kitos (-ų) sudėties (-ių) maisto priedais, šis intensyvumas išlaikomas ilgesnį laiką, kol guma yra kramtoma. Todėl dėl stipresnio ir ilgiau išliekančio aromato ir skonio intensyvumo vartotojo bendra patirtis kramtant gumą yra geresnė;

(6) jeigu kramtomojoje gumoje, į kurią pridėta cukrų arba poliolių, leidžiamas sukralozės kiekis būtų 1 200 mg/kg, suvartojamas E 955 kiekis padidėtų taip: nuo 0 iki 0,1 % LPD vidutinio vartojimo lygio atveju ir nuo 0 iki 4,3 % LPD aukšto vartojimo lygio atveju. Manoma, kad toks papildomas poveikis vartotojams nėra didelis, todėl pavojaus saugai nekyla;

(7) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą negalėtų būti daromas poveikis žmonių sveikatai. Kadangi leidimas kramtomojoje gumoje, į kurią pridėta cukrų arba poliolių, naudoti sukralozę (E 955) kaip aromato ir skonio stipriklį yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Tarnybos pateikti nuomonę;

(8) todėl tikslinga leisti kramtomojoje gumoje, į kurią pridėta cukrų arba poliolių, (5.3 maisto produktų kategorija) naudoti sukralozę (E 955) kaip aromato ir skonio stipriklį, nustatant didžiausią leidžiamą kiekį – 1 200 mg/kg;

(9) todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1333/2008 II priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. spalio 6 d. Komisijos vardu Pirmininkas Jean-Claude JUNCKER

(1) OL L 354, 2008 12 31, p. 16.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).

(3) Opinion of the Scientific Committee on Food on sucralose (priimta 2000 m. rugsėjo 7 d.). Adresas internete: http://ec.europa.eu/food/fs/sc/scf/out68_en.pdf.